-   กลุ่มบริษัท ซีวีดี เอ็นเตอร์เทนเมนท์ จำกัด(มหาชน)
    ได้จดทะเบียนแปรสภาพเป็นบริษัทมหาชนในเดือนกันยายน 2536 และลงทุนในบริษัทย่อย 5
    บริษัท ซึ่งประกอบด้วย บริษัทย่อยที่ยังดำเนินงานอยู่ 4 บริษัท ได้แก่ บริษัท ซีวีดี
    อินเตอร์เนชั่นแนล จำกัด ซึ่งเป็นธุรกิจหลัก บริษัท ซีวีดี มีเดีย จำกัด บริษัท ซีวีดี
    ออแกไนเซอร์ จำกัด และ บริษัท ซีวีดีอี โปรดักชั่น จำกัด
    และบริษัทย่อยที่หยุดดำเนินงานชั่วคราว 1 บริษัท คือ บริษัท ซีวีดี มิวสิค จำกัด
    เนื่องจากวิกฤติการณ์เกี่ยวกับภาวะเศรษฐกิจและการดำเนินงานต่อไปขึ้นอยู่กับแผนงานในอนาคตของบริษัท

บริษัท ซีวีดี ออแกไนเซอร์ จำกัด และบริษัท ซีวีดีอี โปรดักชั่น จำกัด เป็นบริษัทย่อยที่ตั้งใหม่
เมื่อวันที่ 25 กันยายน 2550 เพื่อสนับสนุน และเพื่อขยายโอกาสในการทำธุรกิจของกลุ่มซีวีดี

-   บริษัทมีผู้ถือหุ้นรายใหญ่ คือ บริษัท บีอีซี เวิลด์ จำกัด (มหาชน)
    โดยมีสัดส่วนการถือหุ้นเป็นจำนวนร้อยละ 20 ของจำนวนหุ้นทั้งหมด

-   ที่ประชุมคณะกรรมการบริษัท ครั้งที่ 3/2550 เมื่อวันที่ 21 มีนาคม 2550
    ได้มีมติอนุมัติให้บริษัทฯ ดำเนินการลดทุนที่ชำระแล้ว โดยวิธีการตัดหุ้นที่ซื้อคืน
    และยังมิได้จำหน่าย จำนวน 3,600,000 หุ้น คิดเป็นจำนวนเงิน 36,000,000 บาท
    อันจะทำให้ภายหลังการดำเนินการลดทุนดังกล่าว บริษัทฯ จะมีทุนที่เรียกชำระแล้ว
    32,400,000 มูลค่าที่ตราไว้หุ้นละ 10 บาท เป็นจำนวนเงิน 324,000,000 บาท

-   ในปัจจุบัน บริษัทเป็นบริษัท Holding Company
    เนื่องจากบริษัทได้หยุดการดำเนินธุรกิจด้านการผลิตตลับวีดีโอเทปในเดือนกันยายน 2545
    ตามมติที่ประชุมวิสามัญผู้ถือหุ้น ครั้งที่ 1/2545 เมื่อวันที่ 12 กันยายน 2545
    เนื่องจากความต้องการตลับวีดีโอในท้องตลาดลดลงอย่างมาก
    เพราะผู้บริโภคหันไปนิยมสินค้าประเภทวีซีดี และดีวีดีแทน

-   ดังนั้นธุรกิจหลักของกลุ่มซีวีดีในปี 2550 จะมาจากการดำเนินงานของบริษัทย่อย - บริษัท ซีวีดี
    อินเตอร์เนชั่นแนล จำกัด ซึ่งประกอบธุรกิจการบันเทิงด้านภาพยนตร์
    โดยมีรายได้หลักจากการจัดการด้านลิขสิทธิ์ภาพยนตร์ ซึ่งบริษัทจะเป็นผู้ถือลิขสิทธิ์การให้เช่า
    และจัดจำหน่ายส่ง และปลีก ภาพยนตร์ฮอลลีวู้ดค่าย Sony Pictures Home
    Entertainment ของเครือเมเจอร์ และ ละครไทยของสถานีโทรทัศน์ไทยทีวีสีช่อง 3
    ในรูปแบบวีดีโอซีดี และดีวีดี

ธุรกิจดังกล่าวมีการแข่งขันสูงทั้งจากคู่แข่งที่ดำเนินการถูกต้องตามกฎหมาย
และไม่ถูกต้องตามกฎหมาย โดยเฉพาะอย่างยิ่งสถานการณ์การละเมิดลิขสิทธิ์ในปัจจุบัน
ได้ทวีความรุนแรงมากขึ้นเป็นลำดับ ประกอบกับภาวะเศรษฐกิจในปัจจุบันได้ชะลอตัวลง
อันเนื่องมาจากปัญหาราคาน้ำมัน ค่าเงินบาท และความไม่แน่นอนทางการเมือง
ทำให้ผู้บริโภคลดการใช้จ่ายลง ซึ่งส่งผลกระทบต่อการดำเนินธุรกิจของบริษัทโดยรวม
จนอาจเกิดภาวะขาดทุนได้ ดังนั้น กลุ่มบริษัทฯ
จึงมีความจำเป็นอย่างยิ่งที่จะต้องดำเนินการไม่ต่อสัญญาลิขสิทธิ์กับค่าย Twentieth Century Fox
Home Entertainment และค่าย Buena Vista Home Entertainment ซึ่งสิ้นสุดลง
ในเดือนกันยายน และธันวาคม 2549 ตามลำดับ

อย่างไรก็ตาม ทางบริษัทกำลังอยู่ในระหว่างการสรรหาธุรกิจบันเทิงในรูปแบบอื่นๆ
ที่มีศักยภาพเพียงพอที่จะสร้างยอดขาย และผลกำไรให้กับบริษัทได้
นอกเหนือไปจากธุรกิจการบันเทิงด้านภาพยนตร์ที่ดำเนินการอยู่เดิม ทั้งนี้เพื่อเป็นการลดความเสี่ยง
และสร้างความมั่นคงทางธุรกิจให้กับบริษัทในระยะยาวต่อไป

นอกจากนี้ที่ประชุมคณะกรรมการบริษัทของบริษัทใหญ่ เมื่อวันที่ 18 มกราคม 2551
ได้อนุมัติแผนการยกเลิกส่วนงานธุรกิจจัดหาและจัดจำหน่ายภาพยนตร์พร้อมลิขสิทธิ์
และธุรกิจที่เกี่ยวเนื่อง เนื่องจากในปี 2551 บริษัท ไม่ได้รับสิทธิ์ในการจัดจำหน่ายภาพยนตร์วีซีดี
และดีวีดี ของค่าย Sony Pictures Home Entertainment และค่ายเมเจอร์อื่นๆ
การยกเลิกการดำเนินงานนั้นประกอบด้วย ส่วนงานที่ 2
ทั้งหมดซึ่งประกอบธุรกิจหลักเกี่ยวกับการจำหน่ายภาพยนตร์วีดีโอซีดี และดีวีดี พร้อมลิขสิทธิ์
ส่วนงานที่ 3 ในส่วนของการจัดหา และจำหน่ายลิขสิทธิ์ภาพยนตร์ และส่วนงานที่ 1
ในส่วนของการให้บริการบรรจุหีบห่อสินค้าและให้เช่าพื้นที่คลังสินค้า

ส่งผลให้ธุรกิจหลักของบริษัทในปัจจุบันประกอบด้วยธุรกิจที่จัดตั้งขึ้นมาใหม่เมื่อเดือนกันยายน 2550
โดยเป็นธุรกิจที่เกี่ยวเนื่องกับธุรกิจสื่อและบันเทิง ที่บริษัทดำเนินการอยู่ในปัจจุบัน กล่าวคือ
ธุรกิจด้านการประกอบกิจการด้านการจัดกิจกรรมทางการตลาด (Event Marketing)
และธุรกิจด้านการประกอบกิจการด้านการจัดหา และผลิตรายการทางโทรทัศน์

-   ความเสี่ยงที่สำคัญในการดำเนินธุรกิจของกลุ่มซีวีดี ได้แก่ ความเสี่ยงเกี่ยวกับลิขสิทธิ์ภาพยนตร์
    ความเสี่ยงเกี่ยวกับความผันผวนของอัตราแลกเปลี่ยนเงินตราต่างประเทศ
    ความเสี่ยงเกี่ยวกับการบริหารคุณภาพของลูกหนี้ ความเสี่ยงเกี่ยวกับสินค้าล้าสมัย
    ความเสี่ยงเกี่ยวกับการเติบโตของรายจ่ายด้านโฆษณา
    ความเสี่ยงเกี่ยวกับการที่มีสื่อโฆษณาใหม่มาทดแทนสื่อโทรทัศน์
    การปรับผังรายการของสถานีโทรทัศน์ หรือการเปลี่ยนแปลงข้อตกลง
    ความเสี่ยงเกี่ยวกับการที่รายการโทรทัศน์เสื่อมความนิยม
    หรือกระแสความนิยมของผู้บริโภคเปลี่ยนแปลง
    ความเสี่ยงอันเนื่องมาจากความไม่แน่นอนของแผนการจัดกิจกรรมทางการตลาดของบริษัทลูกค้า
    ความเสี่ยงอันเนื่องมาจากการเข้าสู่ตลาดของผู้ประกอบการรายใหม่
    การปรับตัวของลูกค้าและการปรับตัวเข้าสู่ตลาดอีเว้นท์ของวงการเอเยนซี่โฆษณา(โปรดดูรายละเอียดในส่วนของ
    “ปัจจัยความเสี่ยง”)

-   บริษัทได้รับผลการประเมิน จากโครงการประเมินคุณภาพการจัดประชุมผู้ถือหุ้นสามัญ ประจำปี
    2550 ในช่วงคะแนน 80 - 89 คะแนน ซึ่งจัดอยู่ในเกณฑ์ดีมาก
    จากผลการประเมินของสำนักงานคณะกรรมการกำกับหลักทรัพย์และตลาดหลักทรัพย์

-   ในเดือนพฤษภาคม 2550 บริษัทฯ ได้จ่ายเงินปันผลแก่ผู้ถือหุ้นหุ้นละ 1.21 บาท
    จำนวนหุ้นทั้งหมด 32.4 ล้านหุ้น เป็นจำนวนเงิน 39.20 ล้านบาท
    ซึ่งเป็นไปตามมติที่ประชุมใหญ่สามัญผู้ถือหุ้น ครั้งที่ 14/2550 เมื่อวันที่ 30 เมษายน 2550

-   ผลประกอบการของกลุ่มซีวีดีในปี 2550 เป็นผลขาดทุนสุทธิ 200.2 ล้านบาท
    ขาดทุนเพิ่มขึ้นจากปี 2549 จำนวน 241.1 ล้านบาท ซึ่งส่วนใหญ่เป็นผลมาจาก 1)
    การลดลงของยอดขาย และอัตรากำไรขั้นต้น อันเนื่องมาจากภาวะเศรษฐกิจ
    ผลกระทบของราคาน้ำมัน อัตราดอกเบี้ยที่สูงขึ้น และภาวะการเมือง
    ส่งผลให้ผู้บริโภคระมัดระวังในการใช้จ่าย
    ตลอดจนปัญหาสินค้าละเมิดลิขสิทธิ์ในปัจจุบันได้ทวีความรุนแรงมากขึ้นเป็นลำดับ
    ประกอบกับการสิ้นสุดสัญญาลิขสิทธิ์กับค่าย Twentieth Century Fox Home
    Entertainment และค่าย Buena Vista Home Entertainment ในเดือนกันยายน
    และธันวาคม 2549 ตามลำดับ และ 2)
    แผนการยกเลิกส่วนงานธุรกิจจัดหาและจัดจำหน่ายภาพยนตร์พร้อมลิขสิทธิ์
    และธุรกิจที่เกี่ยวเนื่องตามที่กล่าวข้างต้น
    ส่งผลให้บริษัทต้องรับรู้ผลขาดทุนจากการยกเลิกส่วนงานดังกล่าวในงบการเงินรวม
    เป็นจำนวนเงินประมาณ 173.44 ล้านบาท